**Legyél te is ötletmester!**

A február nemcsak a farsangi mulatságot, de számtalan tanulmányi versenyt is hozott a diákseregnek. Ezek közül szeretnék beszámolni egyről, melyen iskolánk negyedikes és nyolcadikos tanulói, kitűnően szerepeltek.

 Móron a Radnóti Miklós Általános Iskolában került megrendezésre egy rendhagyó szellemi erőpróba. Már a versenykiírás is csalogatóan hangzott: Legyél te is ötletmester!

 Felhívták a jelentkező csapatok figyelmét arra, hogy most nem a bebiflázott poros tananyagra, hanem sziporkázó egyéniségekre, kreativitásra, bátorságra, önbizalomra lesz szükség. Pontosan így történt. A tanulóknak szellemes feladatlapokat, csalafinta totókat kellett megoldaniuk. De feladat volt többek között olyan montázs készítése is, melyben egy képen kellett szerepeljen egy vekker, egy banán, egy farkas és egy kisfiú is. Kacagtató történeteket és rajzokat fabrikáltak a gyerekek, elismerésre sarkallva a zsűrit. A verseny szervezői nagy fantáziával sorjáztatták a feladatokat.

Az végelszámolásnál büszkén húzhatták ki magukat a kincsesbányai diákok és felkészítő tanáraik, hiszen a negyedik osztályosok 2. helyezést, a nyolcadikosok 3. helyezést értek el.

A negyedikes csapat tagja: Breznai András, Kovács Alexa, Lehota Luca és Palkovics Dóra voltak. A hetedik-nyolcadikosok csapatát Régi Ákos, Búr Milán, Haász Evelin és Rigó Kata alkotta.

 A csapatokat felkészítették: 4.o.: Sallay Orsolya; 7-8. osztály: Keszte Jánosné, Horváth István Attiláné.

A versenyen elért szép eredmény is bizonyítja, hogy egyre inkább sikerül az új kompetenciáknak megfelelő praktikus tudással is felvértezni a diákokat.

Kincsesbánya, 2016 03.01.

Sallay Orsolya